Disse retningslinjene er fastsatt med hjemmel i forskrift om tilskudd til nærings- og miljøtiltak i skogbruket om tilskudd til drift med taubane, hest o.a. jf. forskriften § 3, § 5 og § 9.

Fra 1.1. 2020 ble vedtaksmyndigheten for tilskudd til bygging av skogsveier og tilskudd til drift med taubane, hest o.a. flyttet fra Fylkesmannen til kommunene.

Retningslinjene ble vedtatt i utvalg TLM den 3. mars 2020.

**Formålet**

Formålet med tilskudd til nærings- og miljøtiltak i skogbruket er at det ut fra regionale og lokale prioriteringer blir stimulert til økt verdiskaping i skogbruket, samtidig som miljøverdier knyttet til biologisk mangfold, landskap, friluftsliv og kulturminner i skogen blir ivaretatt og videreutviklet.

Følgende retningslinjer vil legges til grunn for prioritering av tilskudd til drift i Sirdal kommune.

**Krav til søknaden**

Søknad om tilskudd til taubane, hest o.a. skal skrives på skjema LDIR-916 utarbeidet av Landbruksdirektoratet. Skjemaet finnet du her:

<https://www.landbruksdirektoratet.no/no/dokumenter/skjema?q=&servicekey=9472>

**Før drifta settes i gang må den være forhåndsgodkjent av kommunen.**

Det kan bare gis tilskudd til drift med taubane, hest o. a, der det er foretatt registrering av miljøkvaliteter i området. I områder der det ikke er foretatt ordinære miljøregistreringer, stilles det krav om gjennomføring av de føre-var-tiltak som er nedfelt i PEFC-skogstandarder.

**Tilskuddssats for drift med taubane**

For drift med taubane uavhengig av banelengde kan det gis tilskudd på inntil kr. 100 pr. m3 framdrevet tømmer.

Det er vilkår at tømmeret det gis tilskudd til, drives ut fra bratt og vanskelig terreng eller bæresvak mark og som ut fra driftstekniske forhold bør drives med taubane.

Det gis ikke tilskudd til hogstmaskindrifter.

Det kan bare gis tilskudd dersom bruk av taubane ut fra lokale driftsforhold er et rasjonelt og hensiktsmessig opplegg.

Området må være avsatt til LNF-formål i kommunedelplanens arealdel, og arealet skal fortsatt brukes til skogbruksformål.

Det gis ikke tilskudd til arealer som omdisponeres til andre formål.

Det er krav om foryngelsesplikt jf. forskrift om bærekraftig skogbruk. Arealer med granbonitet skal tilplantes i driftsåret eller påfølgende år. Furumark skal sikres tilfredsstillende foryngelse.

**Tilskuddssats for drift med hest**

Tilskudd til drift med hest kan vurderes.

**Andre forhold og forutsetninger for tildeling av tilskudd**

**Minimums kostnad**

Minimumsgrense er 100m3 i driftskvantum for å utløse tilskudd. Dersom mindre kvantum drives i samdrift med større taubanedrift hos tilgrensende nabo kan minstekvantumet fravikes for å få et rasjonelt felles driftsopplegg og faglig fornuftig hogstarrondering.

Det er bare virke til industrielt formål som er tilskuddsberettiga og det må være registrert i skogfondsystemet. Virke med bruttoverdi med kr. 0,- er ikke tilskuddsberettiga.

Driften må forhåndsvurderes av kommunen og behandles etter naturmangfoldloven §§8 -12. På eiendommer under 100 dekar produktiv skog er det tilstrekkelig med dokumentert føre-var-vurdering jf. § 9 i naturmangfoldloven før hogst.

**Utbetaling av tilskudd**

Kommunen behandler innkomne søknader fortløpende. For å være sikret tilskudd må kommunen har gitt forhåndstilsagn før driften settes i gang. Søknadsskjema LDIR-916 sendes inn før gjennomføringen av drifta, og korrigeres med ny utfylling og innsendelse ved ferdigstillelse.

Eventuelle søknader som er innvilget, men ikke utbetalt på grunn av oppbrukte midler, vil være først i køen for behandling og utbetaling dersom det avsettes midler til ordningen påfølgende år.

**Dispensasjon**

I særlige tilfeller kan kommunen dispenseres fra disse retningslinjer.

**Klage**

Vedtaket kan påklages til Fylkesmannen i Agder jf. Forskriften § 11 og forvaltningsloven.